b'\n_START_ARTICLE_\nAbakavir\n_START_SECTION_\nIndikacije\n_START_PARAGRAPH_\nAbakavir je v obliki raztopine ali tablet v kombinaciji z drugimi protiretrovirusnimi zdravili indiciran za zdravljenje oku\xc5\xbebe z virusom HIV-1._NEWLINE_Abakavir se mora vedno uporabljati v kombinaciji z drugimi protiretrovirusnimi zdravili.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZ jemanjem abakavirja so povezani smrtni primeri zaradi preob\xc4\x8dutljivostne reakcije. Znaki preob\xc4\x8dutljivostne reakcije vklju\xc4\x8dujejo vro\xc4\x8dino, ko\xc5\xbeni izpu\xc5\xa1\xc4\x8daj, prebavne simptome (kot so driska, siljenje na bruhanje, bruhanje, bole\xc4\x8dine v trebuhu) ter respiratorne simptome (faringitis, dispneja, ka\xc5\xa1elj)._NEWLINE_Preob\xc4\x8dutljivost je mo\xc4\x8dno povezana s humanim levkocitnim antigenom HLA-B*5701, za katerega so danes v zahodnih dr\xc5\xbeavah na voljo testi. Obstaja zna\xc4\x8dilna povezava z rasami: prevalenca HLA-B*5701 pri nekaterih indijanskih etni\xc4\x8dnih skupinah je do 10\xc2\xa0%, na Japonskem pa, na primer, 0\xc2\xa0%. V Zahodni Evropi je prevalenca 5\xe2\x80\x937\xc2\xa0%. Testiranje na HLA-B*5701 pred uvedno terapije je zmanj\xc5\xa1ala pojavnost preob\xc4\x8dutljivostnih reakcij pri bolnikih, ki jemljejo abakavir._NEWLINE_24. julija 2008 je FDA izdala priporo\xc4\x8dilo za testiranje na alel HLA-B*5701 pred uvedbo terapije ter izbiro drugih kombinacij zdravil pri pozitivnih bolnikih. \xc4\x8ce se pojavi sum na preob\xc4\x8dutljivostno reakcijo, je treba nemudoma in za stalno prekiniti zdravljenje z abakavirjem pri vseh bolnikih, tudi pri negativnih na alel HLA-B*5701. 1. marca 2011 je FDA objavila mo\xc5\xbeno pove\xc4\x8danje tveganja za pojav sr\xc4\x8dnega infarkta pri bolnikih, ki jemljejo abakavir.\n_START_SECTION_\nOpozorila\n_START_PARAGRAPH_\nPri bolnikih z okvarami jeter je potrebna previdnost pri uporabi abakavirja, ker lahko le-ta poslab\xc5\xa1a stanje._NEWLINE_Uporaba nukleozidnih zdravil, kot je abakavir, lahko zelo redko vodi do lakti\xc4\x8dne acidoze._NEWLINE_V laboratorijskih razmerah so se razvili sevi virusa HIV, odporni proti abakavirju in hkrati tudi proti drugim protiretrovirusnim zdravilom, kot so lamivudin, didanozin in zalcitabin. Sevi, odporni proti zaviralcem proteaz, na\xc4\x8deloma niso odporni proti abakavirju._NEWLINE_Pri bolnikih na protiretrovirusnem zdravljenju se lahko pojavi prerazporeditev ali kopi\xc4\x8denje telesne ma\xc5\xa1\xc4\x8dobe, lipodistrofija: pojavi se centralna debelost, izguba ma\xc5\xa1\xc4\x8devja na obrazu, okon\xc4\x8dinah in/ali zadnjici, pove\xc4\x8danja prsi ter nalaganje ma\xc5\xa1\xc4\x8devja na zatilju (bivolja grba)._NEWLINE_Abakavir je kontraindiciran pri dojen\xc4\x8dkih, mlaj\xc5\xa1ih od 3 mesecev.\n_START_SECTION_\nMehanizem delovanja\n_START_PARAGRAPH_\nAbakavir je analog purinskega nukleozida gvanozina. Tar\xc4\x8da delovanja je virusni encim reverzna transkriptaza.\n_START_SECTION_\nFarmakokinetika\n_START_PARAGRAPH_\nAbakavir se daje peroralno (z zau\xc5\xbeitjem) in ima visoko biolo\xc5\xa1ka razpolo\xc5\xbeljivosr|biolo\xc5\xa1ko razpolo\xc5\xbeljivost (83\xc2\xa0%). Presnavlja se predvsem z encimoma alkohol-dehidrogenaza ali glukuronil-transferaza. Prehaja krvno-mo\xc5\xbegansko pregrado.'